PÅ STEINGRUNN: KrF må stå ved det partiet lova før valet, meiner fleire av partiets talent. No byrjar kampen om framtidas KrF.

VAL 2017

4,2 prosent gjer det vanskeleg å forsvare ordet «folkeparti» i namnet til KrF. Fleire av partiets stemmer på Vestlandet har dei siste dagane meldt at partiet bør søkje mot regjeringa for å få mest mogleg makt. Det er både feil og forhasta, er meldinga frå hi sida av langfjella.

Hilde Ekeberg er sentralstyremedlem og fyrstekandidat i Oppland. Ho er rekna som ei moderat røyst i partiet og meiner KrF ikkje skal bryte Frp-løftet.

– Eg trur, nei, eg meiner ganske bestemt at vi skal følgje vedtaket vårt frå landsmøtet. Det seier at vi helst vil ha ei sentrum-høgre-regjering og elles gå i opposisjon.

Ekeberg meiner partiet må gjere tre ting:

– For det fyrste må vi evaluere valkampen. For det andre må vi finne ut korleis vi skal bruke vippeposisjonen. For det tredje må vi inn i eit grundig strategiarbeid. Kva er vårt samfunnsprosjekt?

– Så det er ikkje nok med ein havarikommisjon?

– Nei. Det blir for snevert og vil uansett bomme. Dette kan ikkje berre handle om kvifor vi har falle 1,1 prosentpoeng i valet, men kvifor vi har falle i alle val sidan 2001.

Kristeleg Folkeparti: • 4,2 prosents oppslutning er domen frå veljarane ved årets val. Det er det svakaste resultatet for Kristeleg Folkeparti sidan dei blei eit nasjonalt parti. • Neste helg er det landsstyremøte i KrF. Då byrjar evalueringa av årets val for alvor.

Svak valkamp

Fleire KrF-kjelder Klassekampen har prata med, peikar på at partiet har ført ein svak valkamp. Sakene var ikkje breie nok, men kom uansett i skuggen av at KrF ikkje klarte å forklare kor ein plasserte seg i samarbeidsspørsmålet.

Erik Lunde, gruppeleiar i Oslo bystyre og vara til sentralstyret, meiner likevel ikkje ein skal binde seg til høgresida.

– Det blir for enkelt dersom vi, basert på usikre tal, skal redde KrF ved å binde oss til Høgre og Frp.

Han meiner KrF har vist lojalitet til høgresida gjennom 20 år og at det har kosta dyrt.

– Medisinen kan ikkje vere meir av det same.

Lunde er rekna som ein ideolog i KrF. Han stør Ekebergs tanke om ein strategiprosess som er større enn ein havarikommisjon for dette valet.

– Eg kunne ikkje vore meir samd.

Han peikar på sorteringssamfunnet, fordeling, internasjonal rettferd og klima som viktige saker for KrF i framtida.

Reformasjonstid

Rune Edvardsen er KrF-medlem og dagleg leiar for Troens bevis i Sarons dal. Han avviser regjering med Frp.

– Valet gjev KrF ein gyllen sjanse til å styrkje partiets DNA. Det er eit høve til ny reformasjon i partiet. Dei partia som stod løpet ut og våga å vere seg sjølve styrkte seg.

– Kva er eigentleg kjernen i KrFs politikk?

– Den må ein finne i evangelia. Dei er opptekne av dei fattige, dei svake, dei som slit og av nestekjærleik. Den beste markeringa av kristne verdiar er solidaritet.

Arild Lyngstad, tidlegare stortingsrepresentant og leiar av Trondheim KrF, er samd i at partiet må finne ut kva det vil. Han føler liten lojalitet til det borgarlege prosjektet til Erna Solberg.

Saker er viktigast

– KrF må finne ut kva saker vi skal ha gjennomslag for dei neste fire åra og så finne støtte for dei sakene. Det er viktigare enn koalisjonar og alliansar. Regjeringa har fleirtal til ho ikkje har det meir, seier Lyngstad.

Han avviser blankt eit regjeringssamarbeid med Frp. Heller ikkje Ida Lindtveit, leiar i KrFU, jublar over tanken på å sitje i regjering med Frp.

– KrFUs haldning har heile vegen vore ei regjering med sentrum-høgre, ikkje Frp, seier Lindtveit.

Ho fortel at ungdomsorganisasjonen har brukt lite tid på å drøfte koalisjonar etter valnatta. Dei er meir opptekne av å finne ut kvifor KrF gjorde sitt dårlegaste val sidan krigen.

– Det viktigaste no er å finne ut korleis vi kan snu skuta. Det må sjølvsagt kome ei grundig evaluering av valet.

politikk@klassekampen.no